FI Euroopan unionin virallinen lehti C 123/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 123/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklassa tarkoitettu muutoshakemus

”FONTINA”

EY-N:o: IT-PDO-0117-0008-17.02.2005

SMM ( ) SAN ( X )

1. Eritelmän kohdat, joita muutos koskee:

—  Tuotteen nimi — Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alkuperään — Merkinnät —  Kansalliset vaatimukset — Muuta (Rehu)

2. Muutoksen tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

Täsmennetään yksityiskohtaisemmin lopputuotteen ominaisuudet ja erityisesti:

— Juustotahkojen halkaisijaa on suurennettu 5 cm automaattisen paloittelun helpottamiseksi. Muutos ei vaikuta lopputuotteen tyypillisiin ominaisuuksiin tai tunnistettavuuteen markkinoilla.

— Kuoren paksuutta koskeva tieto ”alle 2 mm” on poistettu, koska ohuen kuoren paksuuden tarkka mittaaminen on vaikeaa.

— Maininta ”raakamaidosta valmistettu” on lisätty, mutta kyseessä on yksinomaan muutos aikaisemman eritelmän tekstiin, eikä sillä ole minkäänlaista vaikutusta lopputuotteen ominaisuuksiin. Fontina on juusto, joka valmistetaan aina raakamaidosta, mikä ilmenee tuotantomenetelmästä, johon ei sisälly minkäänlaista lämpökäsittelyä pastöroimalla tai termisoimalla. Näin saadaan tuote, jossa maidon alkuperäiset ominaisuudet säilyvät muuttumattomina ja antavat Fontinalle sen aistinvaraiset erityisominaisuudet.

3.2 Alkuperätodisteet:

Vuonna 1993 toimitettuihin eritelmäasiakirjoihin, jotka osoittavat, että Fontina on Valle d’Aostan alueelta peräisin oleva tuote, on lisätty uusia alkuperätodisteita ilmaisevia tietoja, kuten

a) kuhunkin tahkoon kiinnitettävä kaseiinilaatta, johon on merkitty aakkosnumeerinen koodi ja tyylitelty vuoren kuva ja jonka avulla kukin tuote on yksiselitteisesti tunnistettavissa;

b) tunnisteleimat, joissa on ryhmittymän (Consorzio Tutela Fontina) kirjainlyhenne ”CTF” ja tuottajan numeerinen tunnistekoodi. Ne tehdään kunkin tahkon toiselle tasaiselle puolelle muottiin puristamisen yhteydessä. Ryhmittymä toimittaa edellä kuvaillut leimat kaikille toimijoille, jotka noudattavat SAN-suojatun Fontinan tuotantoeritelmää.

3.3 Tuotantomenetelmä:

Tuotantomenetelmän kuvausta täydennetään seuraavasti:

— Eritelmässä määrätään kotoperäisten bakteerikantojen käytöstä. Kyseessä on jo vakiintunut käytäntö, joka on välttämätön maidon kokonaismikrobikasvuston ja siten myös maitohappobakteerikasvuston jatkuvan köyhtymisen vuoksi; ongelma tunnustetaan laajalti, myös muualla Euroopassa. Kokonaisbakteeripitoisuuden aleneminen johtuu tuotantotilojen ja -rakenteiden (karjasuojat, juustolat) teknisestä uudenaikaistamisesta ja hygienia- ja terveysolosuhteiden paranemisesta. Tämä on toisaalta lisännyt maidon hygieniatasoa, mutta toisaalta myös vähentänyt juuston valmistuksen kannalta hyödyllisten mikrobikasvustojen esiintymistä. Käytetyt hapatteet koostuvat huolellisesti valikoiduista kotoperäisistä maitohappobakteerikasvustoista, joita esiintyy luonnostaan Valle d'Aostan alueen maidossa ja Fontina-juustossa. Niiden kerääminen, valinta ja käyttö aloitettiin 1970-luvulla, ja tutkimustyötä jatkettiin ja syvennettiin vuosina 1992 ja 2003 ottamalla käyttöön uudenaikaiset valinta- ja kylmäkuivausmenetelmät. Vaikka nämä kotoperäiset mikrobiviljelmät eivät olekaan varsinaisia hapatteita, jotka muuttavat olennaisesti maidon juoksettumisprosessia, niitä voidaan käyttää apuna juuston valmistuksessa ilman että tuotteen tyypilliset ominaisuudet muuttuvat.

— On todettu, että vuoden 1993 eritelmässä suolavesikäsittelyn kuvaus oli puutteellinen, ja selkeyden vuoksi eräitä yksityiskohtia on täsmennetty. Suolavesikäsittely voidaan tehdä 24 tunnin kuluessa puristamisesta, ja se saa kestää enintään 12 tuntia. Tämä menetelmä, joka päättää jalostusprosessin, mahdollistaa tahkojen ensimmäisen mikrobiologisen stabiloinnin, eikä sen käyttö vaikuta mitenkään tuotteen lopullisiin ominaisuuksiin edellyttäen, että juustojen liotusaika suolavedessä on äärimmäisen rajoitettu ja että myöhempi kypsytysvaihe perustuu perinteiseen kuivasuolaukseen. Vuonna 1993 toimitetun eritelmän 4 artiklan e alakohdassa todetaan, että kuivasuolaus aloitetaan ”muutaman päivän kuluttua valmistuksesta”. Näin vahvistetaan, että edellä kuvattu suolavesikäsittely on osa jalostusvaihetta.

— Alkuperäisen eritelmän f alakohta on muotoiltu uudelleen. Kohdassa, jossa kerrotaan muista tekijöistä, jotka yhdistävät Fontinan maantieteelliseen alueeseen, pyrittiin antamaan lisätietoja alueesta ja osoittamaan väestön erityinen sidos kulttuuriin, paikalliseen juustoon ja alueeseen sekä mainittiin historiallisia – ja myös yhä ajankohtaisia – viittauksia tuotantomenetelmään. Kuvauksen perusteella saattoi syntyä käsitys, että Fontinan kypsytys tapahtuu yksinomaan graniittiin louhituissa luolissa, vaikka todellisuudessa asia ei ole näin. Jo ennen nimityksen rekisteröintiä oli olemassa myös kypsytysvarastoja, joissa vallitsivat samat lämpötila- ja kosteusolosuhteet kuin alun perin käytetyissä luolissa, eikä tämä vaikuttanut millään tavoin perinteisiin tuotantomenetelmiin tai lopputuotteen ominaisuuksiin.

— Varastojen tekninen varustetaso mahdollistaa ihanteelliset kypsytysolosuhteet, ja niiden käyttö onkin vakiintunut käytäntö ja kulkee rinnan jalostusteknologian väistämättömän uudenaikaistamisen kanssa vaikuttamatta kuitenkaan muihin tekijöihin (maito, juustonvalmistusmenetelmät jne.), jotka perinteisesti liittyvät alueen, ympäristön ja tuotteen väliseen yhteyteen. Yksinomaan Valle d’Aostan alueen Valdostana-rotuisista lehmistä saatu maito sisältää runsaasti maantieteellisen alueen niityiltä ja rehusta peräisin olevia maku- ja aromiaineita, ja se jalostetaan Fontina-juustoksi noudattaen kaikilta osin perinteisen tuotantomenetelmän mukaisia käytäntöjä ja ohjeita.

— Määräysten mukaan paloittelun ja pakkaamisen on tapahduttava tuotantoalueella, jotta voidaan taata lopulliselle kuluttajalle tuotteen erityisominaisuuksien säilyminen. Koska Fontinan kuori on kostea ja juustomassan kosteuspitoisuus suuri, tuotteen varastointi, säilyttäminen ja pakkaaminen ovat erittäin herkkiä vaiheita, joiden on tapahduttava nopeasti ihanteellisissa ympäristöolosuhteissa (lämpötila, kosteus) ja siten, että juustotahkojen käsittelyyn kiinnitetään erityistä huolta. Nopea käsittely auttaa minimoimaan homeen kehittymisen kuoreen ja juuston sisukseen. Homesienten kehittymisen kuoressa aiheuttamien värimuutosten lisäksi home vaarantaa helposti ohuen kuoren eheyden ja vaikuttaa sitä kautta haitallisesti juustomassan ominaisuuksiin, tai väriin sekä antaa voimakkaan ja epämiellyttävän maun. Kuluttajat eivät suinkaan arvostaisi tällaisia ominaisuuksia.

3.4 Merkinnät:

— Eritelmään on lisätty teksti ”Prodotto di montagna” ja ”Produit de montagne” (vuoristotuote), jota on käytettävä pakatun tuotteen etiketissä tuotteen vuoristoalkuperän korostamiseksi.

3.5 Muuta:

Rehu

Eritelmään on lisätty uusi artikla, joka koskee rehuun liittyviä määräyksiä. Sen mukaan eläinten ruokinta perustuu Valle d’Aostan alueella tuotettuun viherrehuun ja heinään. Kyseisellä artiklalla halutaan ennen muuta täydentää liian yleisluonteiseksi katsottua aikaisempaa eritelmää.

YHTEENVETO

NEUVOSTON ASETUS (EY) N:o 510/2006

”FONTINA”

EY-N:o: IT-PDO-0117-0008-17.02.2005

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre 20 00187 Roma RM ITALIA Puhelin +39 0646655104 Faksi +39 0646655306 Sähköposti: saco7@politicheagricole.gov.it

2. Ryhmittymä:

Nimi: Consorzio Produttori e Tutela della DOP Fontina Osoite: Reg. Borgnalle 10/l 11100 Aosta AO ITALIA Puhelin +39 016544091 Faksi +39 0165262159 Sähköposti: info@consorzioproduttorifontina Kokoonpano: Ryhmittymään kuuluvat kaikki Fontina-juuston tuottajat/jalostajat.

3. Tuotelaji:

Luokka 1.3 – Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Fontina

4.2 Kuvaus:

Kulutukseen saatettaessa Fontina-juustolla on seuraavat fysikaaliset, kemialliset, mikrobiologiset ja aistinvaraiset ominaisuudet:

1. Fysikaaliset ominaisuudet: Muoto a) tyypillisesti litistetty lieriö b) sileäpintainen c) periaatteessa kovera pohja, mutta tämä ominaisuus saattaa hävitä kypsymisen myötä Koko a) halkaisija 35–45 cm b) korkeus 7–10 cm c) paino 7,5–12 kg Kuori a) kiinteä, vaalean- tai tummanruskea riippuen kypsytysolosuhteista ja -ajasta b) pehmeä tai puolikova riippuen kypsytysajan kestosta c) ohut Juustomassa a) joustava ja pehmeä tuotantoajankohdan mukaan b) tunnusomaisesti kauttaaltaan reikäinen c) väri vaihtelee norsunluunvalkoisesta enemmän tai vähemmän oljenkeltaiseen.

2. Kemialliset ominaisuudet: rasvapitoisuus vähintään 45 % kuiva-aineesta.

3. Mikrobiologiset ominaisuudet: korkea elävien maitohappoentsyymien pitoisuus.

4. Aistinvaraiset ominaisuudet: suussa sulava, maultaan mieto ja hienostunut juustomassa; maku voimistuu kypsytyksen jatkuessa.

4.3 Maantieteellinen alue:

Alue, jolla Fontina-juusto tuotetaan, kypsytetään ja paloitellaan, käsittää Valle d’Aostan alueen kokonaisuudessaan.

4.4 Alkuperätodisteet:

Alkuperätodisteita koskevat tiedot:

a) Kuhunkin tahkoon kiinnitetty kaseiinilaatta, johon on merkitty aakkosnumeerinen koodi ja tyylitelty vuoren kuva ja jonka avulla kukin tuote on yksiselitteisesti tunnistettavissa.

b) Tunnisteleimat, joissa on ryhmittymän (Consorzio Tutela Fontina) kirjainlyhenne ”CTF” ja tuottajan numeerinen tunnistekoodi. Ne tehdään kunkin tahkon toiselle tasaiselle puolelle muottiin puristamisen yhteydessä.

Ryhmittymä toimittaa edellä kuvaillut leimat kaikille toimijoille, jotka noudattavat SAN-suojatun Fontinan tuotantoeritelmää.

4.5 Tuotantomenetelmä:

Fontinan valmistukseen tarkoitettu maito on tuotettava Valle d’Aostan alueella ja sen on täytettävä seuraavat vaatimukset: yhdestä lypsystä peräisin oleva Valdostana-rotuun (Pezzata Rossa, Pezzata Nera, Castana) kuuluvan lehmän täysrasvainen raakamaito.

Lypsylehmien ravinto koostuu Valle d’Aostan alueella tuotetusta ruohosta ja heinästä, joita voidaan täydentää pääosin viljasta ja proteiinista muodostuvalla tiivisterehulla. Nurmisäilörehun ja käyneen rehun tai muiden ominaisuuksiltaan Fontinan tuotantomenetelmän vastaisten aineiden (eläinperäiset jauhot ja proteiinijauhot, eläin- ja kasviperäiset jauhot ja öljyt, siemenet, juurekset, hedelmät ja vihannekset, teollisuuden sivutuotteet, typpipitoiset aineet, antibiootit, hormonit ja/tai kasvunedistäjät, käymistuotteet, pii, kemiallisesti käsitelty olki, kuiva tai tuore leipä) käyttö on kielletty.

Ennen juoksettumista maitoa ei saa lämmittää yli 36 °C:een lämpötilaan. Maitoon voidaan lisätä kotoperäisiä maitohappobakteeriviljelmiä (hapatteita). Niiden säilyttämisestä vastaa SAN-tuotteen ”Fontina” suojaamisesta huolehtiva ryhmittymä, joka toimittaa niitä vapaasti kaikkien alkuperäsuojatun Fontinan tuottajille.

Maidon juoksettuminen tapahtuu kupari- tai teräskattiloissa lisäämällä vasikanjuoksetetta. Juoksettumisprosessin on kestettävä vähintään 40 minuuttia 34–36 °C:een lämpötilassa. Sen jälkeen juoksettuma rikotaan ja juustomassa erotetaan 46–48 °C:een lämpötilassa. Vähintään 10 minuutin tauon jälkeen juustomassa otetaan pois ja kääritään kankaaseen ennen sen sijoittamista tyypillisiin koverapohjaisiin muotteihin, jotka pinotaan päällekkäin ja asetetaan painon alle. Kun muotti käännetään ensimmäisen kerran, tahkoon on kiinnitettävä kaseiinilaatta, jossa on tahkon tunnistekoodi ja tuotteen graafinen tunnus; näin varmistetaan tuotteen alkuperän jäljitettävyys ja valvonta. Ennen viimeistä puristamisvaihetta on kiinnitettävä tunnistelaatta, johon merkitään ryhmittymän tuottajalle antama numero. Puristaminen jatkuu seuraavaan jalostusvaiheeseen asti, ja sen aikana tahkoja on käänneltävä, jotta voidaan varmistaa juustomassan valuttaminen. 24 tunnin kuluessa puristamisesta tahkoja voidaan liottaa suolavedessä enintään 12 tunnin ajan.

Kypsytyksen aikana tahkot otetaan hyllyltä ja käännetään. Ylöspäin käännettyyn pintaan sirotellaan ohut kerros suolaa. Kun suolan liukeneminen on tarkastettu, tahkot otetaan hyllyltä ja suolattuun pintaan ja pohjaan hierotaan harjalla suolavettä. Sen jälkeen tahkot asetetaan takaisin alkuperäiseen asentoonsa.

Kypsytyksen on tapahduttava varastoissa, joiden kosteus on vähintään 90 % ja lämpötila 5–12 °C.

Myös paloittelun ja pakkaamisen on tapahduttava 4.3 kohdassa määritellyllä maantieteellisellä alueella, jotta lopulliselle kuluttajalle voidaan varmistaa tuotteen ominaisuuksien säilyminen. Koska Fontinan kuori on kostea ja juustomassan kosteuspitoisuus suuri, tuotteen varastointi, säilyttäminen ja pakkaaminen ovat erittäin herkkiä vaiheita, joiden on tapahduttava nopeasti ihanteellisissa ympäristöolosuhteissa (lämpötila, kosteus) ja siten, että juustotahkojen käsittelyyn kiinnitetään erityistä huolta. Nopea käsittely auttaa minimoimaan homeen kehittymisen kuoreen ja juuston sisukseen. Homesienten kehittymisen kuoressa aiheuttamien värimuutosten lisäksi home vaarantaa helposti ohuen kuoren eheyden ja vaikuttaa sitä kautta haitallisesti juustomassan ominaisuuksiin, tai väriin sekä antaa voimakkaan ja epämiellyttävän maun. Kuluttajat eivät suinkaan arvostaisi tällaisia ominaisuuksia.

4.6 Yhteys maantieteelliseen alkuperään:

Maantieteellinen alue, jolta Fontinan raaka-aine on peräisin ja jolla tuote valmistetaan, on vuoristoinen ja monin tavoin erikoislaatuinen Valle d’Aostan alppilaakso, jonka ilmasto, kasvillisuus ja eläimistö ovat alueelle tyypillisiä. Siellä kasvatetaan kotoperäistä Valdostana-nautarotua, joka erottuu muista roduista kolmen tekijän suhteen: lihaksikkaan ja tiiviin morfologisen rakenteensa ansiosta eläinten on helppo siirtyä laiduntamaan vuoristolaitumille; ne pystyvät hyödyntämään parhaalla mahdollisella tavalla paikallista kuivarehua; ja niistä saatava maito soveltuu erityisen hyvin perinteiseen juustonvalmistukseen. Kotoperäisen Valdostana-rodun avulla ruoho, vuoriston merkittävä luonnonvara, voidaan jalostaa ainutlaatuiseksi juustoksi. Yhteys korostuu siinä, että kaikki lehmät viettävät kesät vuoristolaitumella ja syksyt nurmilaitumelle. Valdostana-rotu ja Fontina-juusto edustavat ympäristöä, josta ne ovat peräisin, eikä ympäristön, rodun ja juuston välinen yhteys perustu hierarkiaan, vaan ne muodostavat yhdessä tiiviin kokonaisuuden. Valdostana-rodulla ja Fontinalla on myös tärkeä merkitys ympäristön säilymisen kannalta. Fontinan alkuperänimityksen määräävät tekijät ovatkin laidunten ja niittyjen kasvitieteellinen koostumus, joka johtuu alppilaakson kesien kuivasta ilmastosta, sekä Valdostana-rodusta saadun maidon biokemialliset ominaisuudet.

Kotoperäisten maatiaisrotujen ja paikallisen rehun ohella myös seuraavat tekijät määrittelevät yhteyden maantieteelliseen alkuperään:

— paikallisten perinteiden mukainen juustonvalmistus;

— yhdestä lypsystä peräisin olevan täysrasvaisen raakamaidon käyttö ja toimittaminen jalostettavaksi mahdollisimman nopeasti (juustoa valmistetaan kahdesti päivässä);

— luonnolliset bakteerikasvustot ja erityisaromit, joiden ansiosta maito ei tarvitse lämpökäsittelyä juustonvalmistuksen alkuvaiheessa;

— kypsytys 5–12 °C:een lämpötilassa suhteellisen kosteuden ollessa vähintään 90 %.

4.7 Valvontaelin:

Nimi: CSQA Certificazioni Srl Osoite: Via s. Gaetano 74 36016 Thiene VI Italy Puhelin: +39 0445366094 Faksi: +39 0445382672 Sähköposti: csqa@csqa.it

4.8 Merkinnät:

Fontinan graafinen tunnus muodostuu ympyrästä, jonka keskellä tekstin ”Fontina” yläpuolella kuvattuna tyylitelty vuori. Sen alla olevassa soikiossa on kirjainlyhenne ”D.O.P.” (SAN), ja tunnusta reunustaa teksti ”Zona di produzione — Regione Autonoma Valle d’Aosta” (Tuotettu Valle d'Aostan Autonomisella Alueella).

Paloitellun tuotteen etiketissä on oltava

— edellä kuvailtu Fontinan graafinen tunnus,

— yhteisön tunnus,

— tekstit ”Prodotto di montagna” ja ”Produit de montagne” (vuoristotuote).

(1) EUVL L 93, 31.3.2006, s. 12.